**Åbent hus i område Øst**

**Lørdag den 13. januar 2024, kl. 10.00 – 16.00**

Kødkvægavlere i regionen byder alle velkommen. Tag familien og naboen med på tur og få en hyggelig dag i kødkvægets tegn.

**Jakob Sandholm Hansen, Løserupgård Limousine, Løserupvej 26, Tuse Næs, 4300 Holbæk (Limousine)**

De første limousiner blev indkøbt til besætningen i 1987. Besætningen består af ca. 50 moderdyr, der fodres med wrap og korn. Der avles mod store avlstypedyr med godt eksteriør og store rammer – og med det pollede gen. Der insemineres og bruges avlstyre, PT Løserupgård Pondus – kåret med 92 og Østergård Parco – kåret med 93. Arealet er ca. 150 ha, hvoraf ca. 70 ha er agerjord, der dyrkes økologisk. Resten er naturpleje. Naturpleje uden tilskudsfoder er sammen med dyrevelfærd det bærende element i økonomien i besætningen.

**Staldbirchs Hereford, Peter Birch, Ejbyvej 47, 4070 Kirke Hyllinge (Hereford)**

8 herefordkøer plus opdræt. Far og søn driver det sammen og udstiller på dyrskuer i 3 generationer. Salg af avlsdyr og privat kødsalg.

**Bydamsgården Hereford, Hugo Knudsen, Vintappervej 57, 4070 Kirke Hyllinge (Hereford)**

12 herefordkøer plus opdræt. Far og søn driver det sammen og udstiller på dyrskuer i 3 generationer.

Salg af avlsdyr og privat kødsalg.

**Lerbæk Angus, Mads Samsøe Pedersen, Klekkendevej 6, 4792 Askeby (Angus)**

Det hele startede med to køer i 2004. Besætningen består nu af 12 køer og 30 dyr i alt, alle røde. Rød Angus er nu om dage baseret på canadiske gener, så de røde dyr herhjemme er nok en anelse mindre end Sort Angus – er der nogen, der siger. Men ellers er det primært farven til forskel mellem de to varianter af Angus. Mads udstiller hvert år på Roskilde Dyrskue, hvor han også er racerepræsentant.

**Perlens Charolais, Henning og Jette Bach, Lindholtvej 11, Skamstrup, 4440 Mørkøv (Charolais)**

Charolais besætning på 40 moderdyr, 2 foldtyre og diverse opdræt – i alt ca.100 dyr. Der dyrkes korn, græs og andre afgrøder på ca. 300 ha. Der er også en lille foderbutik, hvor der sælges foder til hobbydyr. Besætningen har status som Aktiv Avlsbesætning, og der avles efter pollede dyr med lette kælvninger og dyr, der kan klare sig selv. Besætningen er en produktionsbesætning, som primært fodres med restprodukter fra planteavlen. Hvert år udstilles på Roskilde Dyrskue og på Det Sjællandske Efterårsskue.